C 478/24

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 478/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Aceite de Madrid“

EÚ č.: PDO-ES-02812 – 12. 11. 2021

CHOP (X) CHZO ( )

1. Názov (názvy)

„Aceite de Madrid“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky

3.2. Opis výrobku, na ktorý sa vzťahuje názov uvedený v bode 1

Extra panenský olivový olej vyrábaný z plodov olivovníka (Olea europaea L.) výhradne mechanickými prostriedkami.

Olivy sa zberajú priamo zo stromu, keď ich stupeň zrelosti dosiahne maximálnu hodnotu 4.

Fyzikálne a chemické vlastnosti:

— kyslosť (vyjadrená ako kyselina olejová) ≤ 0,5 %,

— peroxidové číslo ≤ 14 mEq O2/kg,

— absorbancia ultrafialového žiarenia: K270 ≤ 0,18 a K232 ≤ 2,00,

— polyfenoly spolu: minimálne 300 mg/kg,

— pigmenty spolu: minimálne 10 mg/kg.

Hodnoty, ktoré nie sú uvedené, sa nevyhnutne pohybujú v zákonných limitoch príslušných právnych predpisov EÚ.

Organoleptické vlastnosti:

Pri organoleptickej analýze výrobku „Aceite de Madrid“ sa na splnenie podmienok certifikácie vyžaduje senzorický profil so strednými až vysokými intenzitami a prítomnosť najmenej troch deskriptorov (priamy alebo retronazálny čuchový aromatický vnem). Medzi hlavné vône patrí vôňa olív, mandlí, trávy, listov, jablka, paradajok a banánu.

Organoleptický profil zahŕňa aj tóny zdravých a čerstvých olív a ovocia, ako aj vyváženosť horkých a pikantných atribútov s minimálnou hodnotou intenzity 2, ktorá neprevyšuje ovocnosť o viac ako dva body.

Medián ovocnosti Mf ≥ 3,5 Medián horkosti viac ako 2 Medián pikantnosti viac ako 2 Vyváženie Hodnoty mediánu pozitívnych atribútov horkosti a pikantnosti sú maximálne o dva body vyššie ako medián ovocnosti.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Aceite de Madrid“ je viacodrodový extra panenský olivový olej vyrábaný z olív týchto uznaných odrôd:

— Prevažujúce odrody: Cornicabra, Castellana a Manzanilla Cacereña, ktoré musia tvoriť najmenej 80 % olivových hájov uvedených v zemepisnom opise. Extra panenský olivový olej sa vyrába najmenej z dvoch z týchto prevažujúcich odrôd.

— Menšinové pôvodné odrody: Carrasqueña, Gordal, Asperilla a Redondilla, ktoré nesmú spolu tvoriť viac ako 20 % extra panenského olivového oleja.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky výrobné kroky sa musia uskutočniť v rámci hraníc zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

S cieľom uchovať špecifické vlastnosti certifikovaného extra panenského olivového oleja sa proces balenia musí uskutočniť vo vymedzenej zemepisnej oblasti s CHOP.

Tým sa umožní plná kontrola nad výrobným procesom a zaručí, že manipuláciu v záverečnej fáze vykonávajú skúsení výrobcovia z tejto oblasti. Miestni výrobcovia jednoznačne lepšie rozumejú tomu, ako ich extra panenský olivový olej reaguje na rôzne kroky v rámci procesu balenia, ako sú časy a metódy dekantácie, používanie filtrov, filtračných materiálov, teplota pri balení, a ako olej reaguje na chlad a skladovanie.

Správna filtrácia zabezpečuje primeranú prezentáciu výrobku predávaného spotrebiteľom a zaručuje optimálne podmienky uchovávania. Pri rešpektovaní charakteristických vlastností výrobku sa filtráciou odstraňujú rozpustené pevné častice a vlhkosť, ktoré by inak viedli k nesprávnemu použitiu a potrebe dekantácie, čo by spôsobilo anaeróbnu fermentáciu sacharidov a bielkovín.

Konečným cieľom je zachovať typické vlastnosti výrobku až do konečnej fázy jeho odoslania.

3.6. Špecifické pravidlá označovania výrobku, na ktorý sa vzťahuje registrovaný názov

Na obaloch certifikovaných extra panenských olivových olejov musia byť slová „Aceite de Madrid, Denominación de Origen Protegida“ alebo „D.O.P“ uvedené výraznejšie než akékoľvek iné informácie na etiketách. Etikety musia obsahovať aj logo EÚ pre CHOP a voliteľne môžu obsahovať aj značku zhody vydanú certifikačným orgánom výrobkov, ktorá patrí kontrolnému orgánu.

Číslovaná zadná etiketa vydaná riadiacim orgánom na základe správ certifikačného orgánu zaručuje, že extra panenské olivové oleje s označením pôvodu spĺňajú požiadavky stanovené v špecifikácii.

4. Stručné vymedzenie zemepisnej oblasti

Produkčná oblasť sa nachádza na juhovýchode madridského regiónu medzi údoliami riek Tagus, Jarama, Henares a Tajuña.

Zoznam obcí:

Alcalá de Henares, Ambite, Anchuelo, Aranjuez, Arganda del Rey, Belmonte de Tajo, Brea de Tajo, Campo Real, Carabaña, Colmenar de Oreja, Corpa, Chinchón, Estremera, Fuentidueña de Tajo, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Santorcaz, Los Santos de la Humosa, Tielmes, Titulcia, Torres de la Alameda, Valdaracete, Valdelaguna, Valdilecha, Valverde de Alcalá, Velilla de San Antonio, Villaconejos, Villalbilla, Villamanrique de Tajo, Villar del Olmo a Villarejo de Salvanés.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory

Produkčná oblasť extra panenských olivových olejov, na ktoré sa vzťahuje CHOP, je ohraničená hydrologickou sieťou tvorenou údoliami riek Tagus, Jarama, Henares a Tajuña na juhovýchode madridského regiónu.

Z hľadiska fyziografických znakov sa táto zemepisná oblasť označuje ako depresia. Materiály v povrchovej vrstve tvoria najmä lagúnové chemické fácie z obdobia miocénu a pliocénu (obdobie treťohôr). Pod ňou sa nachádzajú sliene s obsahom sadrovca a sadrovcové usadeniny, ktoré na vyvýšených rovinách prechádzajú do vápenca. Práve erózii odolávajúci vápenec viedol k vzniku vyvýšenej roviny, resp. plošiny. Vyvýšená rovina je obklopená substitučnou ornou pôdou, kde prevládajú vápencové mierne svahy a rôzne strmé svahy, vďaka čomu sa horný štruktúrny povrch dostáva do kontaktu s vrstvou tvorenou mäkšími materiálmi (sliene).

Väčšina olivových hájov bola vysadená na pôdach, ktoré sa vyvinuli nad vápencami a súvisiacimi materiálmi na vyvýšenej rovine, väčšinou v nadmorskej výške nad 700 m.

Keďže sa pôdy vyvinuli nad vápencovými a vápencovo-sadrovcovými usadenými horninami, majú hodnotu pH 8 – 8,5, nasýtenie zásadami 100 %, textúru od hlinito-piesočnatej po hlinito-ílovito-piesočnatú a strednú až malú účinnú hĺbku.

Najpríznačnejšou črtou pôd v zemepisnej oblasti je prítomnosť horizontov obohatených o uhličitan vápenatý, čo na tomto území vysvetľuje zreteľnú prevahu pôd s vápenatými diagnostickými horizontmi, ktoré patria predovšetkým do skupiny Calcixerepts. Existujú rôzne typy akumulácie uhličitanov, ktoré často zahŕňajú tvorbu petrovápenatých horizontov. V pôdach, kde sú tieto horizonty relatívne blízko povrchu, boli často v dôsledku obrábania pôdy rozdrobené. To umožňuje koreňovým systémom olivovníkov využívať vo svoj prospech potenciálne vhodné C horizonty. Rozšíreným javom je horizontalizácia koreňov v kontakte s horizontmi, ktoré sú veľmi bohaté na uhličitan vápenatý a zároveň nie nevyhnutne stmelené.

Produkčná oblasť zahŕňa všetko, čo je možné zaradiť medzi vápenaté pôdy.

Priemerné ročné teploty od 12 °C do 14 °C sú ideálne pre olivové háje, ktoré na svoj dobrý rozvoj potrebujú teploty nad 10 °C.

Jedným z parametrov, ktoré je vhodné spomenúť, je výskyt a frekvencia mrazov počas obdobia vegetačného pokoja olivovníkov, kedy teploty klesajú na –6 oC až –10 °C. Napriek týmto extrémnym minimálnym teplotám sa mráz vyskytuje len počas obdobia vegetačného pokoja, ktoré trvá od decembra do marca, vďaka čomu mu stromy dokážu odolať, ak je v pôde dostatok vlahy.

Priemerný ročný úhrn zrážok v rámci celej zemepisnej oblasti sa pohybuje od 300 do 450 mm. Takýto úhrn je ideálny na pestovanie olivovníkov, ktorým sa darí v klimatických podmienkach s nízkou vlhkosťou. Nízky úhrn zrážok znižuje výskyt chorôb a škodcov, ktoré napádajú olivovníky.

Ďalšou typickou črtou podnebia, ktorá je jedinečná, je relatívna vlhkosť vzduchu. Aby olivovníky správne rástli, relatívna vlhkosť vzduchu by mala byť nižšia ako 60 % a v období kvitnutia a dozrievania by mala klesať pod 55 %. Napriek suchému podnebiu v tejto oblasti, rieky, ktoré obklopujú túto zemepisnú oblasť a pretekajú ňou (Tagus, Tajuña, Henares a Jarama), vytvárajú priaznivé podmienky minimálnej vlhkosti vzduchu pre správny vývoj olivovníkov.

Na plodiny v tejto oblasti dopadá viac ako 2 700 hodín slnečného svitu ročne, čo je relatívne veľa. Prospieva to aj rastu olivovníkov vo všetkých fenologických fázach ich vývoja.

Ľudské faktory

Špecifickosť zemepisnej oblasti prepojená s ľudskými faktormi sa prejavuje v postupoch pestovania olív a extrakcie oleja, ktoré sú zamerané na rešpektovanie pôvodných vlastností olív a zabezpečenie ich plného zachovania v certifikovaných extra panenských olivových olejoch.

Olivy sa zbierajú po dosiahnutí maximálnej zrelosti hodnoty 4 priamo zo stromov a pomocou metód, vďaka ktorým zostávajú neporušené. Nikdy sa nezbierajú zo zeme. Všetky opadané olivy sa musia držať oddelene od zdravých, čerstvých olív zozbieraných zo stromov.

V prepravnom systéme, ktorý sa používa na presun olív do lisovne, sa musí vždy zabezpečiť, že počas prepravy nedôjde k ich poškodeniu alebo znehodnoteniu. Aby sa zabránilo stuchnutej/kalovej usadenine, olivy sa nesmú v žiadnej fáze spracovania hromadiť na kopu.

Teplota vo fáze miešania nesmie prekročiť 27 oC a extra panenský olivový olej sa musí skladovať pri teplotách od 13 oC do 25 oC.

Hoci pestovanie olív v Madride siaha až do rímskych čias, nové odrody a techniky, ako aj rozšírená výroba boli zavedené až s príchodom Arabov, ktorí takto ešte viac oživili a upevnili tento priemysel.

V údoliach riek Tajuña, Jarama a Henares sa našli dôkazy o prítomnosti Rimanov, ktoré preukazujú, že v najúrodnejších oblastiach existovali obydlia a farmy na pestovanie poľnohospodárskych plodín a chov zvierat. Archeologické nálezy v lokalitách Verdugal, Las Dehesas a Casa de Tacona, ako aj v ďalších osadách, dokazujú, že sa v tejto oblasti pestovali olivy a vyrábal panenský olivový olej už v treťom storočí nášho letopočtu.

5.2. Špecifickosť výrobku

V zemepisnej oblasti sa pestujú odrody olív Cornicabra, Castellana, Manzanilla Cacereña, Carrasqueña, Gordal, Asperilla a Redondilla, ktoré sa prispôsobili pôde, podnebiu a pestovateľským podmienkam v oblasti. Tieto odrody sa zachovali v priebehu času vďaka prirodzenej selekcii, pretože sa dokonale prispôsobili miestnym podmienkam. Zaručuje to viacodrodovú identitu s príznačnými, dobre definovanými vlastnosťami, ktoré nie je možné nájsť v žiadnej inej oblasti pestovania olív na svete.

Je dôležité poznamenať, že zemepisná produkčná oblasť je prechodovou zónou medzi oblasťami, v ktorých prevláda jednoodrodová výroba. Oblasť pestovania olív sa nachádza medzi jednoodrodovou produkčnou oblasťou s odrodou Cornicabra de Toledo (smerom na juh) a jednoodrodovou produkčnou oblasťou s odrodou Castellana v La Alcarria (smerom na východ). Existujú aj jednoodrodové háje Manzanilla Cacereña, Carrasqueña, Gordal, Asperilla a Redondilla.

Táto prirodzená spleť prevažujúcich a menšinových odrôd umožňuje vznik jedinečných senzorických profilov, ktoré sú ďalším charakteristickým znakom oblasti.

Výskum odhalil vysoké hodnoty celkového obsahu pigmentov, čo je dôležité z hľadiska antioxidačných vlastností pri chýbajúcom svetle. Podľa osobitných vedeckých štúdií uskutočnených v produkčnej oblasti sú uvedené rozsahy a hodnoty pre danú oblasť príznačné.

Štúdie vykonané s cieľom zistiť vlastnosti olivových hájov a extra panenského olivového oleja zo zemepisnej oblasti ďalej posilňujú antioxidačné vlastnosti výrobku „Aceite de Madrid“, ktorý vyžaduje celkový obsah polyfenolov v čase extrakcie nad 300 ppm.

Olej „Aceite de Madrid“ má komplexný organoleptický profil so strednými až vysokými intenzitami a minimálne tromi jasne rozpoznateľnými deskriptormi. Medzi hlavné vône patrí vôňa olív, mandlí, trávy, listov, jablka, paradajok a banánu. Organoleptický profil zahŕňa aj tóny zdravých a čerstvých olív a ovocia, ako aj vyváženosť horkých a pikantných atribútov.

5.3. Príčinná súvislosť medzi zemepisnou oblasťou a vlastnosťami výrobku

Ako je vysvetlené v časti týkajúcej sa opisu fyzického prostredia, pôdy v zemepisnej oblasti sú vápenaté s hodnotou pH 8,0 až 8,5, nasýtením zásadami 100 % a strednou až malou účinnou hĺbkou. V kombinácii s klimatickými podmienkami s nízkym úhrnom zrážok a prítomnosťou mrazu to vedie k formovaniu selektívneho ekosystému. To je dôvod, prečo sa uznané odrody zachovali prostredníctvom prirodzenej selekcie, pretože sú dokonale prispôsobené prostrediu (Rallo et al, 2005). Výsledkom je konečný výrobok, ktorý je osobitý a odlišuje sa od výrobkov pochádzajúcich z iných oblastí pestovania olív na celom svete.

Odrody olív, ktoré sú tu prítomné a boli uznané, odolávajú extrémnym teplotným podmienkam s mrazom. Tieto prispôsobené odrody majú vysoké hodnoty celkových polyfenolov, čo je reakciou na tvrdé pôdne a klimatické podmienky, skoré selektívne obdobia zberu a jedinečné viacodrodové pokrytie.

Načasovanie zberu uvedené v časti týkajúcej sa opisu výrobku v kombinácii s technikami pestovania a extrakcie oleja, ktoré zahŕňajú požiadavky, ako sú okamžité dodanie olív do lisovní hneď po zbere, nízke teploty a krátky čas spracovania, priamo viedli k osobitným hodnotám celkového obsahu pigmentov. Na certifikáciu sa vyžaduje hodnota vyššia ako 10 ppm.

Prísne pôdne a klimatické podmienky, opísané v predchádzajúcom texte, vedú k špecifickým obdobiam stresu pre olivovníky. Tento aspekt, ktorý bol zdokumentovaný vo vedeckej literatúre, vyvoláva v rastline reakciu, ktorá zintenzívňuje senzorické deskriptory v extra panenskom olivovom oleji (Civantos et al., 1999). Je to uvedené v špecifikácii, ktorá vyžaduje jasne rozpoznateľnú ovocnosť s hodnotením najmenej 3,5 bodu za intenzitu.

Komplexné senzorické profily (minimálne tri ovocné deskriptory) priamo súvisia s viacodrodovým pôvodom výrobku „Aceite de Madrid“, keďže každá odroda prispieva svojimi vlastnými organoleptickými deskriptormi. Vplyv majú aj jedinečné klimatické podmienky počas výrobného procesu, a to vzhľadom na priaznivé minimálne hodnoty vlhkosti vzduchu vďaka riekam uvedeným v časti o zemepisnej oblasti a relatívne vysokým hodnotám slnečného svitu v tejto oblasti.

Odkaz na uverejnenie špecifikácie

https://www.comunidad.madrid/sites/default/files/doc/medio-ambiente/06_32pliegodecondiciones.pdf

(1) Ú. v. EÚ L 343, 14.12.2012, s. 1.